**Poveste de la polul nord**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“A cunoaşte-nseamnă iarnă.” Lucian Blaga

- Aleargă timpul iar spre nicăieri,

Doar eu călătoresc prin vremuri ninse,

Cu un eon mai tânără ca ieri,

Spre destinaţii reci şi neatinse

De primăveri. Cu gheţuri mă-nvelesc,

Din ţurţuri lungi mi-e rochia-ncropită,

La polul nord, acolo locuiesc,

Pe un gheţar, de nimenea iubită.

Ce cauţi tu aici, cum îndrăzneşti

Să te apropii, nu vezi câtă iarnă

E-n jurul meu, iubite? Ce poveşti

Vei scrie-n zori cu raze pe lucarnă?

- Timpul e orb și-alergă prin nămeți

Spre destinații doar de el știute,

Strânge-l în brațe fără să regreți

Clipa de ieri și primăveri trecute

De prima tinerețe. Doar la pol

Sunt aisberguri şi nopţi insomniace,

Voi pune peste gheţuri monopol

Și-ţi voi topi temuta carapace.

O sa te iau în braţe şi firesc

Voi ignora retorica dojană,

O vară-ntreagă vin să-ţi dăruiesc

Chiar dacă iarna ta-i siberiană.

Liliana Trif Ioan Grigoraș